Mikkel Bjørn (DF), 2025-01-09:
I Dansk Folkeparti er vi glade for at indfødsret og debatten om tildeling af dansk statsborgerskab igen er blevet et vigtigt fokusområde i dansk politik.
Forslaget i dag handler om at ændre reglerne for tildeling af indfødsret til såkaldte bipersoner under 15 år.
Forslagsstillerne ønsker reglerne indrettet således, at bipersoner under 15 år fremover skal dispenseres i Indfødsretsudvalget, hvis de ønsker optagelse på et af de lovforslag, der hvert år tildeler danske statsborgerskaber til tusindvis af udlændinge.
Dansk Folkeparti stemmer som det eneste parti i Folketinget imod de årlige massetildelinger af danske statsborgerskaber.
Vi anser ikke den nuværende praksis for at være ansvarlig.
I dag hedder det i stedet, at hvis du ikke har gjort noget ekstraordinært dårligt, hvis du ikke ligefrem har gjort negativ skade på samfundet, så har du nærmest gjort dig berettiget til et dansk statsborgerskab og alle de utallige privilegier, der følger med.
Tildelingen af dansk statsborgerskab er en investering på vegne af det danske folk og bør derfor ikke tildeles uden kraftig dokumenteret og erfaringsbaserede formodning om, at tildelingen vil være til gavn for Danmark både socialt, kulturelt og økonomisk, nu såvel som ud i fremtiden.
Af samme grund adresserer dette forslag desværre ikke nævneværdigt den uansvarlighed, som den nuværende praksis er udtryk for.
Det er en erkendelse, en gave og en forpligtelse, der forbinder individet med Danmark, med vores værdier, vores kultur og vores samfund.
Når vi som Folketing tildeler statsborgerskaber, bør det altid bero på en individuel vurdering.
Det er klart, at beslutningsforslaget i dag fra Det Konservative Folkeparti adresserer et vigtigt problem: At børn under den kriminelle lavalder automatisk får dansk statsborgerskab uden nogen som helst vurdering.
Det er en praksis, som vi i Dansk Folkeparti længe har advaret imod.
Men vi må også sige, at forslaget kun løser en meget lille del af problemet.
Bipersoner over den kriminelle lavalder vil også med det her forslag stadig kunne få statsborgerskab uden om de almindelige krav og uden individuel vurdering.
Ligesom hovedpersoner, der har begået kriminalitet før den kriminelle lavalder nås, heller ikke vil være omfattet.
De vil derfor stadig kunne få statsborgerskab.
Det kan vi ikke acceptere i Dansk Folkeparti.
Vi mener derfor, at det nødvendige skridt ville være helt at afskaffe konceptet bipersoner.
Når vi i dag har en praksis, hvor en persons ansøgning om dansk statsborgerskab kan resultere i, at 10-12 mennesker automatisk får tildelt dansk statsborgerskab, uden at Folketinget har haft mulighed for at vurdere dem, så står det klart, at der er noget helt galt.
Det kan ikke være rigtigt, at vi som lovgivere ikke engang ved, hvor mange mennesker vi reelt tildeler dansk statsborgerskab, eller om de lever op til de aftalte krav.
Det er en praksis, der undergraver hele idéen om statsborgerskab som en individuel gave og forpligtelse, og det er desværre en praksis, der allerede har fået alvorlige konsekvenser.
Vi ser, at mange af de personer, der har fået dansk statsborgerskab som bipersoner, senere begår grov kriminalitet.
Problemet er, at de har fået statsborgerskab uden en individuel vurdering, og derfor kan vi heller ikke fratage dem det igen eller udvise dem, når de begår kriminalitet.
Børn og ægtefæller skal naturligvis kunne søge om statsborgerskab, men de skal vurderes individuelt og på lige vilkår som alle andre.
Dansk Folkeparti støtter dog Det Konservative Folkepartis forslag, fordi det tager et skridt mod at gøre op med automatikken i tildeling af dansk statsborgerskab.
Men vi opfordrer Folketinget til helt at afskaffe konceptet bipersoner.
Tak for ordet.